# Jordi Fort i Font

Jordi Fort Font (Vilanova i la Geltrú, 28 de setembre de 1935 — Sant Joan Despí, 25 de febrer de 2023) va ser un comunicador i sardanista català cec, integrat a Cornellà de Llobregat, inventor d'un mètode per a ensenyar les persones cegues a ballar sardanes. Va fundar el programa radiofònic Nostra Dansa, que va dirigir i on va participar durant més de trenta anys.

## Biografia

El 1951, la seva família es traslladà a viure a Cornellà de Llobregat. Poc després, per mitjà d'un reestructurat Foment de la Sardana de Cornellà, entrà en contacte amb la sardana. El 1958 passà a formar part de la junta directiva del Foment i prengué part en l'organització del primer Aplec de Sardanes de Cornellà, així com en els dels anys posteriors. Amb la desaparició del Foment a principis dels anys 1960, va fer-se soci de delegació a Cornellà la Unió Excursionista de Catalunya, que tenia a més una secció sardanista fundada per Josep Llobera i Ramon; amb el temps va arribar a ser dirigent d'aquesta entitat. L'any 1979, va formar part de junta fundadora dels Amics de la Sardana de Cornellà. Aquest mateix any perdé la total visió de l'ull dret i una disminució visual del 91% de l'esquerra, i així s'acabà la seva vida laboral (havia fet de comptable).
En un altre camp d'aficions, Jordi Font va fer reportatges fotogràfics de la històrica nevada de 1962 i de la gran riuada de Cornellà del 1971. Les seves fotografies d'aquesta darrera s'utilitzaren per il·lustrar l'exposició commemorativa La memòria del fang (Cornellà, 2011) i el documental que se'n feu en paral·lel.
L'any 1982 encetà a Radio Cornellà la seva faceta de comunicador, i juntament amb Enric Gòrriz començà a produir el programa setmanal Nostra Dansa, de mitja hora de durada. Ell n'era el director i ambdós n'eren presentadors. Amb els anys el programa anà creixent i el 2013 durava dues hores. El 1993 l'Obra del Ballet Popular concedí al programa Nostra Dansa el premi als mitjans de comunicació. El 2002, Nostra Dansa complí 20 anys i passà a ser el més antic de l'emissora. El compositor Tomàs Gil i Membrado els dedicà la sardana Vint anys en antena i Antoni Albors i Asins, Vint anys de Nostra Dansa. En reprendre's el concurs La Sardana de l'Any el 2004, Ràdio Cornellà s'hi adherí i el 2007, amb motiu dels 25 anys del programa, organitzaren amb la Federació Sardanista de Catalunya (FSC) la final d'aquest certamen. Jordi Font ha dirigit el programa Nostra Dansa durant més de 30 anys i més de 1200 programes. Retirat de la direcció del programa des del 2012 actualment encara hi fa una col·laboració mensual.
El 2008 proposà a la junta de l'ONCE, de la qual formava i forma (2013) part, la possibilitat de fer cursets per a ensenyar a ballar sardanes a gent de l'associació, invidents fonamentalment. Atès l'èxit de les primeres edicions, el compositor Antoni Guinjoan els dedicà la sardana En un tancar d'ulls i d'aquest fet sorgí la idea de fer un disc amb sardanes dedicades a l'ONCE. Gràcies a l'ajut del compositor i músic cornellanenc Carles Santiago es pogueren enregistrar obres de dotze compositors (una de les quals, Sardanes a l'ONCE de Jordi Paulí va ser Premi de la Crítica del concurs "La Sardana de l'any 2011"), amb la interpretació a càrrec dels mateixos compositors i altres músics que s'adheriren a la iniciativa. El disc Onze sardanes per a l'ONCE tingué un tiratge de dos mil exemplars i va ser distribuït gratuïtament per l'organització de cecs. La metodologia ideada per ell, amb l'ajuda de la seva dona Magdalena Vila i de Josep Malgrat, continua sent utilitzada per ensenyar a ballar sardanes a invidents afiliats a l'ONCE.
El 9 de novembre de 2013, Jordi Font va rebre a Arenys de Munt, la primera Capital de la Sardana, la "Medalla al Mèrit Sardanista". Anteriorment ja havia rebut el premi "Capital de la Sardana" en l'apartat de promoció i difusió, juntament amb el Club Super 3 i l'ONCE, el 2012.

## Sardanes dedicades

* En Jordi i la Magdalena (2008), d'Antoni Guinjoan i Simeón
* Un home fort (2011), de Carles Santiago i Roig
* Sisè sentit (2011), de Lluís Alcalà i Baqués

## Referències

* ↑ «El Punt Avui - ▷ Totes les necrològiques de Sant Vicenç dels Horts». [Consulta: 26 febrer 2023].
* 1 2 «Sardanes per a invidents». Programa Nydia, de TV3, 13-03-2010.
* 1 2 3 4 «Premis del Dia de la Sardana. Jordi Font s'emporta la Medalla al Mèrit Sardanista». Diari de Girona, 09-11-2013.
* 1 2 Roqué i Jutglà, Robert. Comunicadors i organitzadors. Girona; Barcelona: GISC; Diputació de Girona; Centre de Promoció de la Cultura Popular i Tradicional Catalana, 2011, p. 201-203 (Mos, 34). ISBN 9788461429271.
* ↑ Cols, Carles «Una mirada reveladora: la pasión de Jordi Fort por la fotografía permite hoy a Cornellà conocer la verdad sobre la riada de 1971. Reveló los carretes en casa y burló así, tal vez, la censura del franquismo». El Periódico, 11-10-2011, pàg. 36.
* ↑ «Presentació de l'exposició "La memòria del fang", al web de l'Ajuntament de Cornellà». Arxivat de l'original el 2013-12-03. [Consulta: 25 novembre 2013].
* ↑ «Fitxa de Jordi Fort, al web de Catalan Films & TV». [Consulta: 25 novembre 2013].
* ↑ «En Jordi Fort passa el testimoni a Ràdio Cornellà». Infosardana, 1236, 9-2012, pàg. 4.
* ↑ Bernal, Mauricio «Gent corrent - Jordi Fort: "Poso les mans a sobre les meves; així els ensenyo a ballar"». El Periódico, 09-12-2012, pàg. 80. Arxivat de l'original el 2013-12-02 [Consulta: 25 novembre 2013].
* ↑ «"Lleida sardanista 2011" de Martí de Joan i "Sardanes a la ONCE", de Jordi Paulí, guanyen els premis Sardana de l'Any 2011». Infosardana, 1233, 6-2012, pàg. 1-2.
* ↑ «Presentació oficial del disc de sardanes dedicat a l'ONCE». Som, 300, 2011, pàg. 33.
* ↑ Cobla ONCE. Onze sardanes per a l'ONCE. Barcelona: ONCE - Audiovisuals de Sarrià, 2011. Inclou obres d'Antoni Guinjoan, Carles Santiago, Jordi Paulí, Agustí Serratacó, Daniel Gasulla, Jesús Ventura, Carles Raya, Lluís Alcalà, Tomàs Gil, Joaquim Soms i Anna Abad. El llibret, amb text també en Braille, és obra del periodista Jordi Lara («Detall de les sardanes, al web de Boig per la sardana». [Consulta: 25 novembre 2013].)
* ↑ «Lliurament dels Premis Capital de la Sardana i anunci de Barcelona 2014, Capital de la Sardana». Infosardana, 1239, 12-2012, pàg. 1.

## Enllaços externs

* Audició en línia del disc Onze sardanes per a l'ONCE Arxivat 2013-12-02 a Wayback Machine.
* Nota de premsa de l'ONCE, en la presentació del disc
* Nostra Dansa de Radio Cornellà Arxivat 2013-12-03 a Wayback Machine.
* Premis Capital de la sardana 2013 Arxivat 2013-12-03 a Wayback Machine.
* La gent gran que no tingui empenta per tirar endavant, que s'ho repensi, entrevista a Jordi Fort pel Citilab Cornellà